text: сарыоба темір кен орны қостанай облысы жітіқара ауданы жітіқара темір жол стансасының оңтүстігіне қарай 40 км жерде орналасқан кен. кен орны 1938 жылы ашылып, 1943-1949 жылдары барлау жұмыстары жүргізілді, 1952 жылы қоры есептелді. кен орал сырты боранбай гранитті массивінің экзожапсарында орналасқан. интрузия жапсары бойымен 4,5 км созылған скарнды-кенді белдемнің қалыңдығы 150-200 м. кеннің барлық кентастары скарнды, олар екі ірі кен денесін құрайды. негізгі кен денесі жер бетінде жатыр; созылымы 1200 м, құлау бағытында 320 м, қалыңдығы 8-40 м. жасырын денесі жер астында; созылымы 328 м, тереңдігі 100 м, қалыңдығы 16-50 м. кішігірім денелерінің қалыңдығы 0,2-5 м-ден 15,4 м-ге дейін болады. басты кенді минералдары: магнетит пен мартит; қосымшалары: гидрогетит, гетит, пирит, т.б., ал кенсіздеріне гранат, эпидиот, пироксин, актинолит жатады. бастапқы кендері женттасты (брекчия). құрамында 34,46% темір мен аздаған күкірт, фосфор кездеседі. тотығу белдеміндегі кендер қойтасты, ұнтақты, мартитті, т.б. болып келеді. ондағы темір 35-57%, ал фосфор мен күкірттің мөлшері өте аз. сарыоба темір кен орнындағы кеннің қоры 41 млн. т, мұндағы темір мөлшері 36,1%.